Alkudozik Monza a Forma-1-ben: 15 millió dollár a maximum
2018. jún. 9. 8:55
Monza nem szeretne többet fizetni évente, mint 15 millió dollár, a szerződése viszont 2019-ben lejár. Kérdés, hogy ez az összeg megfelel-e a Forma-1 promótereinek.
Monza az F1-ben maradásáért küzd. A szerződése a jövő évig érvényes, eddig viszont nem sikerült megállapodniuk a Liberty Media embereivel.
„Egy 5 éves szerződést szeretnénk aláírni, tehát ez 2024-ig lenne érvényes.” – magyarázta Angelo Sticchi Damiani, az Olasz Automobil Klub (ACI) elnöke. Egy dolog biztosnak tűnik: ha a Liberty Media nem viszi lejjebb a licensz árát, akkor egy klasszikus pályát veszíthetünk el a versenynaptárból, aminek a 100 éves évfordulója 2022-re esik.
„A 15 millió dollár évente elfogadható lenne nekünk.” – tisztázza Damiani. Az ACI vezérigazgatója, Marco Ferrari pedig hozzáteszi: „Nem csupán olcsóbb licenszdíjat szeretnénk, hanem nagyobb szabadságot a szponzorok és vendéglátás terén. A jelenlegi szerződésben egyik sincs meg. És ráadásul nagyon drága is.”
Az ACI emberei arról is lerántották a leplet, hogy az élő szerződésükben milyen feltételek vannak megfogalmazva. A 2017-es licensz 20 millió dollárba került, idén 22-be, jövőre pedig 24-be.
Ez enyhén a 30,6 milliós átlag alatt van. Ennek oka a pálya tradicionalitásában keresendő, ugyanis nagy veszteség lenne az F1-nek, ha egy ilyen legendás pálya kikerülne a naptárból. Egyébként Monaco az egyetlen pálya, amelyik nem fizet licenszdíjat.
Míg az előző szerződést még Bernie Ecclestone-nal intézte a monzai pálya menedzsmentje, az új feltételek már Chase Carey-vel kell megvitatnia, legkésőbb januárig, mondja Damiani.
Az olasz pálya promóterei már egy közös érdekvédelmi vállalat felállításán törik a fejüket, mivel, ahogy Marco Ferrari nyilatkozott, más versenypályák is szenvednek a túl kicsi mozgástértől, és a magas költségektől.
Hamilton támogatja a Liberty Media törekvéseit